Pa vas ná Jhb-ma sterf in ‘kaping’Die verdagte word in hegtenis geneem. Foto: Verskaf In ŉ skokwending is Odette Barkhuizen, die vrou van Johannesburg wat in Junie tydens ŉ oënskynlike kaping in ŉ oprit doodgeskiet is, se man Dinsdag in hegtenis geneem in verband met die moord. Lt.kol. Lungelo Dlamini, woordvoerder van die polisie, het aan Maroela Media bevestig dat ŉ man in hegtenis geneem is vir die moord op Barkhuizen (43). Hy wou egter nie die identiteit van die verdagte bevestig voordat hy in die hof verskyn het nie. Maroela Media het vroeër berig Barkhuizen is die middag van 11 Junie omstreeks 13:30 in die oprit van haar kantoor in Oakdene, Glenvista, doodgeskiet voordat die “kapers” met haar voertuig gevlug het. Haar motor is later verlate in ŉ straat naby die misdaadtoneel gevind. Paul O’Sullivan, ŉ forensiese konsultant en eienaar van Paul O’Sullivan & Associates wat gratis hulp aangebied het om die saak te ondersoek, het aan Maroela Media gesê hy het Dinsdag vir langer as twee uur ŉ onderhoud met Barkhuizen se man gevoer nadat hy in hegtenis geneem is. “Hy kon die helfte van die vrae nie beantwoord nie en dié wat hy wel geantwoord het, het hy nie eerlik geantwoord nie,” het O’Sullivan gesê. Hy het gesê daar is verskeie bewyse dat die man wel by sy vrou se moord betrokke was en ŉ motief vir die moord gehad het. “Dit was duidelik ŉ doelbewuste sluipmoord. Die eerste skoot het haar in die bors getref en die tweede in die kop. Sy het ook glo kort voor die moord vir hom gesê sy wil ŉ egskeiding hê,” het hy gesê. “Ses weke voor haar dood het hy glo R7,5 miljoen se versekering op haar lewe uitgeneem deur haar handtekening te vervals. Toe die versekeringsmaatskappy kort daarna bel om met haar te praat, het hy gesê daar was ŉ dood in die familie en sy is Kaap toe om by haar tannie se begrafnis te wees. Dit was blatante leuens. Sy was nooit Kaap toe nie en daar was geen dood in die familie nie,” het hy gesê. Odette Barkhuizen. Foto: Facebook “Hy het ook vir die versekeringsmaatskappy ŉ e-pos gestuur om te bevestig dat die lewensversekering wel sal uitbetaal in die geval van dood tydens ŉ kaping of ’n rooftog.” Volgens O’Sullivan beweer die man hy was nie naby die misdaadtoneel ten tyde van Barkhuizen se moord nie, maar selfoonrekords bewys glo dat hy wel op die toneel was. O’Sullivan het ook gesê dat die egpaar se motorruitherstelonderneming in Odette se naam geregistreer is en dat haar man die onderneming glo vir homself wou gehad het. Die man het ook glo nooit ŉ private speurder gehuur om Odette se dood te ondersoek soos hy beweer het nie. “Alles wat hy gesê het, was ŉ absolute leuen,” het O’Sullivan gesê. In Barkhuizen se testament is alles wat sy besit glo aan haar man bemaak, maar haar handtekening op die testament is ook vervals, het hy gesê. Hy het gesê sy maatskappy sal die polisie steeds bystaan deur die verhoor en sover as moontlik help tydens die hofverrigtinge. Die Barkhuizen-egpaar het twee tienerseuns. Die verdagte sal Donderdag in die hof verskyn.